| **Vasilijus Surikovas** |
| --- |
|  |
| V. Surikovo autoportretas, 1879 m. |
| Gimė | 1848 m. sausio 24 d.Krasnojarskas |
| Mirė | 1916 m. kovo 19 d. (68 metai)Maskva, Rusija |
|  |
| Veikla | rusų dailininkas. |
|  |
| Alma mater | Peterburgo imperatoriškoji dailės akademija |
|  |
|  **Vikiteka** | Vasilijus Surikovas |

**Vasilijus Surikovas** (rus. *Васи́лий Ива́нович Су́риков*, 1848–1916 m.) – Rusijos istorinio žanro tapytojas ir portretistas. Jo paveikslai laikomi XIX a. Rusijos istorinio tapybos žanro viršūne.

Biografija
----------

Vasilijus Surikovas gimė 1848 m. sausio 24 d. nuošaliame Rusijos imperijos Krasnojarsko mieste. Jo protėviai buvo kilę iš kazokų. 1869 m. V. Surikovas persikėlė į Sankt Peterburgą pasiryžęs tapti tapytoju. 1869–1875 m. jis mokėsi Imperatoriškojoje dailės akademijoje, nuo 1873 m. − vadovaujamas P. Čistiakovo. 1874 m. laimėjo piniginį prizą už eskizą „Baltazaro puota". Baigęs mokslus 1877−1878 m. V. Surikovas dirbo ties freskomis Kristaus Išganytojo sobore Maskvoje bažnyčios susirinkimų istorinėmis temomis. Dailininkas plačiai keliavo po Rusiją, lankėsi Sibire, Pavolgyje, Kryme. Taip pat keliavo po Europą: Vokietiją, Prancūziją, Austriją, Italiją, Šveicariją ir Ispaniją. 1881−1907 m. buvo peredvižnikų draugijos narys. 

1893 m. V. Surikovas tapo pilnateisių Imperatoriškosios dailės akademijos Sankt Peterburge nariu. Vasilijus Surikovas išgarsėjo istoriniais paveikslais, savo dailėje siekė perteikti istorinio įvykio dvasią. Tam pasiekti dailininkui teko atsisakyti akademinių istorinio žanro tapybos klišių, jis nesistengė tiksliai vaizduoti istorinių detalių. Geriausiais jo kūriniais laikomos ankstyvosios pagrindinės trys drobės: „Šaulių egzekucijos rytas" (1881), „Menšikovas Beriozove" (1883) ir „Bojarinė Morozova" (1887), kurios turi autentiškos V. Surikovo jaunystės aplinkos Krasnojarske motyvų. „Ryte prieš šaulių sušaudimą" vaizduojamas 1698 m. caro Petro I įvykdytas šaulių maišto numalšinimas. Petras I pats dalyvavo egzekucijoje. Paveiksle dailininkas, norėdamas sustiprinti dramos įspūdį, žymiai arčiau Kremliaus sienų pavaizdavo Šv. Bazilijaus soborą. Paveiksle „Bojarinė Morozova" vaizduojamas epizodas iš XVII a. ortodoksų bažnyčios skilimo: senojo tikėjimo neatsisakiusi bojarinė Morozova apvežama aplink Maskvą, iš dešinės pusės vaizduojami jos pasirinkimą gerbiantys miestiečiai, iš kairės − niekinantys (bojarinė Morozova buvo uždaryta vienuolyne ir numarinta badu). Paveiksle žymios impresionizmo ir venecijietiškos dailės mokyklos įtakos. Vėlesniais metais V. Surikovas sukūrė patriotinių drobių: „Jermakas užkariauja Sibirą" (1895), „Suvorovo žygis per Alpes" (1899). Vasilijus Surikovas mirė 1916 m. kovo 19 d. Maskvoje.

Darbų galerija
--------------

* V. Surikovo kūriniai chronologine tvarka

* „Šaulių egzekucijos rytas", 1881 m. Tretjakovo galerija „Šaulių egzekucijos rytas", 1881 m. Tretjakovo galerija
* „Menšikovas Beriozove", 1883 m. Tretjakovo galerija „Menšikovas Beriozove", 1883 m. Tretjakovo galerija
* „Bojarinė Morozova", 1887 m. Tretjakovo galerija „Bojarinė Morozova", 1887 m. Tretjakovo galerija
* „Jermakas užkariauja Sibirą", 1895 m. Valstybinis rusų muziejus „Jermakas užkariauja Sibirą", 1895 m. Valstybinis rusų muziejus
* „Suvorovo žygis per Alpes", 1899 m. Valstybinis rusų muziejus „Suvorovo žygis per Alpes", 1899 m. Valstybinis rusų muziejus
* „Natalija Matvejeva", 1909 m. Charkovo dailės muziejus „Natalija Matvejeva", 1909 m. Charkovo dailės muziejus

Šaltiniai
---------

|  |  |
| --- | --- |
|  | **Vikiteka: Vasilijus Surikovas** – vaizdinė ir garsinė medžiaga  |

1. ↑  tretyakovgallery.ru Archyvuota kopija 2016-11-27 iš Wayback Machine projekto.
2. ↑  tretyakovgallery.ru Archyvuota kopija 2016-03-12 iš Wayback Machine projekto.

* Tretjakovo galerija Archyvuota kopija 2016-08-07 iš Wayback Machine projekto.
* Encyclopaedia Britannica